Wochozy (AK/SN). Łužiski park błudźenkow we Wochozach je wotnětka za ludźi z chorobnym stołom a za tych, kotřiž kmanje chodźić njemóža, lěpje přistupny. Woni móža sej park z nowym elektromobilom wotkryć a wšudźe tam pozastać, hdźež rjane wuhlady na to přeprošeja.
„Reagujemy tak na wulku ličbu naprašowanjow. Nastajnosći dóstawachmy telefonaty zarjadnišćow za zbrašenych abo tež priwatnych wosobow“, podšmórny předsyda spěchowanskeho towarstwa parka błudźenkow Ulrich Klinkert předwčerawšim na přepodaću jězdźidła. Wone płaći 23 000 eurow. Financowali su je dźakowano spěchowanju z programa „Najlubše blečki za wšěch“ sakskeho ministerstwa za socialne a škit přetrjebarjow. W Pólskej twarjene jězdźidło móža jedna wosoba w chorobnym stole a k tomu třo přewodźerjo wužiwać, abo cyłkownje pjeć wosobow. Elektromobil jědźe ze spěšnosću 15 km/h hač do 40 kilometrow daloko, potom dyrbja jeho baterije zaso nabiwać. Za wodźidłom sedźi sobudźěłaćer parka, kiž po puću jeho zajimawostki rozłožuje.
szl_Latn szl_Latn